《湖山楼》
宋代·梁竑

千峰背负乌聊山，一区面蛰龙停渊。
壶中日月自天地，淮南鸡停皆神仙。
当湖次第列小隐，花坞直与山房连。
海棠成径当步障，藕花满洲宜泛船。
竹斋潇潇碧玉干，菊坡采采黄金钱。
月观无云饱秋色，风松有雷惊昼眠。
流杯不减昔曲水，耿茶况汲今蒙泉。
山家四时无不好，跨蹇扶筇性所便。
主人早岁取科第，策足要津先着鞭。
声名藉甚四十载，三朝眷注知才贤。
方今圣人勇于治，搜罗侧隐无弃捐。
乡里老成相继出，如公自合比其肩。
遂持一节向江右，即赐十行朝日边。
那知念念作归计，把玩图画心茫然。
他日乞身谅未晚，赤松黄石相忘年。
观公名楼自有意，流行坎止岂非天。
扁舟过公一夕耳，心屡欲往身无缘。
逮公来归我亦老，卜隣共赋招隐篇。

作者简介：梁竑，孝宗乾道时人（《宋诗纪事》卷五四引《夷坚志》）。今录诗二首。